정조 21년
丁巳九月二十八日辰時上御誠正閣大臣備局堂上引見入侍時行左承旨申大顯右承旨尹致性記事官金履永事變假注書宋應圭記注官金良倜記事官吳泰曾右議政李秉模兼戶曹判書金華鎭行上護軍金文淳禮曹判書李時秀兵曹判書李祖源刑曹判書趙尙鎭行護軍李漢豐徐龍輔李書九漢城右尹李益運大司諫成鼎鎭校理朴吉源以次進伏訖秉模曰朝日頗寒聖體若何寢睡水剌之節亦何如上曰一樣矣秉模曰王大妃殿氣候何如上曰一樣矣秉模曰惠慶宮氣候何如上曰一樣矣上曰卿於肄儀罷後來會乎秉模曰肄儀則順成矣上曰以嶺伯狀啓草記判下者已爲行會乎秉模曰姑未行會矣上曰三分一之說固好矣而近年以來又有停退外當捧條中未捧名色此是從前所無者嶺南之新還當捧數爻未知爲幾許而旣以三分一分數停退則歲未又何敢以未捧之說登聞乎民隱雖不可不軫而朝令亦不可不信先自廟堂嚴飭道臣道臣操切守令以爲實惠下究之地好矣至於嶺伯身布代捧之請分數太過至有五分一六分一之說零零瑣瑣莫此爲甚設使折半代捧半疋之布無以連成一疋況分之又分等數太多則其所代納輒有尺寸之加捧故其實則反使吏緣爲奸民不知惠矣無論還米與身布其所分數停代朝廷責之廟堂廟堂責之道伯只許其量宜爲之則道伯豈敢爲過濫之請廟堂亦豈無遙度之方乎秉模曰臣於閤外亦與諸宰相議而今若以特敎委之道臣則似勝於分數之先爲局定矣上曰分數一定則外邑不問民勢之緩急皆以此分數先爲準限必有虛實相蒙之患矣蓋諸邑豐歉各自不同其最甚處則雖以三分一爲定而其中亦必有稍實尤甚之別稍實者不必準此分數而尤甚者稍過分數亦無所不可其餘詣邑皆當以此爲例此所以使監司量宜爲之而批旨中亦不稱稍實尤甚邑下一處字者亦欲使領會此意也昨見備局跋尾中隨宜加減等句語雖因筵敎有所云云而此或以私書議於道伯則可也登諸跋尾而爲行會則似或如何矣秉模曰以此行會則似或錯認以折半停退跋尾中刪此句語好矣上敎華鎭曰嶺南新還停退之事卿意以爲如何華鎭曰嶺伯年分頗爲精詳而七十餘州豐歉不齊則各隨其年事民力參互闊狹卽道伯之責也量宜之敎誠爲允當矣今雖許其量宜爲之而道伯之酌量似不敢過於廟堂裁定之分數矣上曰向於甲寅年湖南亦有付道臣闊狹之事矣書九曰尤甚邑加停退時果有使道臣量宜擧行之命矣上曰今於嶺南亦用此例而其在尊朝廷之道不必屑屑於分數之末矣上曰湖南則年事何如云耶舊完伯似有所聞矣書九曰右沿則果未免歉而近日所聞比之初秋稍過矣上曰嶺伯狀本中只稱身布而奴貢一條似不擧論義僧番錢亦非邑邑皆有者不無見漏於停代之慮故昨日批旨中別爲擧論矣且最可矜憐者米保是已禁御兩營保皆在近地嶺南則似無之矣諸宰中有詳知者否華鎭曰嶺南則元無禁御保米矣漢豐曰嶺南則無之而湖南則有之矣上曰有司堂上抄出湖南保米條以待湖南年分狀來到可也上敎華鎭曰木代錢三萬兩向筵旣許之矣今將取用乎華鎭曰此亦未滿三萬之數而乃二萬五千兩矣上曰本營所用雖升合之穀尺寸之木必欲給代故有木代錢之名而今年則在戶曹可謂公得矣至於嶺南五千石將何以爲之乎穀簿之漸縮實不成說別營之補縮事面已極如何而穀多邑作錢又不成事理向筵旣已論之而蓄儲漸竭豈不可悶乎此皆近年創例之事也戶曹若有昔無今有之名色如向來靑衣靑巾之類卿須量其事勢雖一竝除之未爲不可也華鎭曰罅隙甚多補苴無路誠爲悶事矣上曰先朝恤民之德至矣盡矣猶於元定之價一贏一縮必以爲不可屢改至於金價一分五錢外不許其增加亦可仰節省之聖意也華鎭曰各貢物之增加諸條今不知其幾何而若或遽然減削則必將群起而怨矣上曰朝廷事當先看事面後論利害蓋今人皆是措大眼孔但知目前之利而初無經遠之謨如穀多邑作錢之類曾不十年宿儲一空矣予則以爲還耗之自京取用已涉苟且委之守宰以爲養廉之方豈不誠美矣乎近來關西邊鎭之給代歲爲六千石而亦或有名無實戶斂之弊安知其盡祛乎秉模曰江邊諸邑中江界之鎭堡給代偏多故穀簿原數漸縮云矣上曰財賦之不理由於守宰之不擇守宰之不擇由於仕路淆雜雖以兵批之政論之以久勤而出鎭以取才而筮仕初無一窠之擇人而任者則乘障之任豈可責之於久勤取才之類乎自唐以前已有身言書判之取人則此猶足爲鑑衡之區別而今雖不可復行此亦由於兵判之不能大更張矣故相李性源爲兵判時初當都政見窠皆騎士之當次而適見騎士逾濫之習其政多窠騎士無一人參擬者亦可見其剛斷處矣上曰左副承旨入侍出榻敎應圭承命出傳左副承旨蔡弘遠進伏上曰次對爲之秉模曰別無稟奏之事矣向以統制使漂船直送事有違年前定式之故査稟事下敎矣卽伏見査報則以爲年前受敎該閫無行會之事故只遵舊例爲之云而雖無行會昨年湖南狀啓判付中有不待回下直爲發送之命自湖閫必當移報統營安敢曰不知乎上曰定式之事若不行會則責在備局矣秉模曰湖南判付中無定式二字矣上曰年前似有定式之事詳考謄錄後更爲稟處可也秉模曰昨伏見承旨疏批臣亦不勝惶悚而至於不敢斥言歸罪於承宣等句語恐或辭敎之過中而前吏判豈不萬萬震懍乎上曰在卿有何惶悚之端乎大抵自古及今各有一世之規模至於義理二字天地之經緯也日月之昭明也其所以明之之道惟在人而亦各隨其時也布衣而權重則一士之言有關興亡宰相而權重則三公之責身佩安危抑君綱在上摠覽權機則惟一聽於天順則而已矣今則所謂上氣症而威福在辟人不敢踰閑則亦予之所遇之時然也雖於向日宰臣李書九有司之處義也惟恐其防範之或逾至有辭敎之略費而其時二提學坐處稍遠不能諦聽故筵席奏語初旣不審章疏自明晩又張皇自外面觀之則二提學事雖似前後之橫決而其實則特明其師道之在上而率敎之在下而已本心則無他而但不知今時之規模而然矣予自以爲半生學力在明天理正人心一部獜經眷眷在心此亦如傷虎者之畏虎事關名義則惟恐隄防之不嚴矣今番李基讓之拔望所關果如何韓孝純之得罪名義而今其後孫乃敢輦路號籲則直以猥拔置之不問可乎付之有司繩以重律可乎前後此籲不啻十許度而今番之特使啓下意蓋有在今者閔鍾顯乃反以當該承宣遽然拔望者豈不萬萬可駭乎固知其人之自來荏弱雖下於此之事不敢有爲者而今忽此擧孰主張是自古國家自有一時之委任故戚里用事固一時也賢士助理亦一時也與其左戚而右賢無寧左賢而右戚故予自臨御以來無一戚里之干政所與共理者惟卿等而冢宰之職冠於六卿則凡有事爲與大臣相議以定其可否然後斯可謂公議而今番李基讓之事卿旣不知又無人與聞者而獨閔鍾顯挺身爲之乎其爲吏判亦屢矣而何嘗以激濁揚淸底事作爲已任者耶或有言其乃家人故尤嚴於此義理云而予之所惜亦爲其乃家人也若或有承宣輩過去之言而認以爲出入近密不敢不從則如是而可謂朝廷規模乎此非爲一基讓地也在昔郭公所以亡亦惟在於善善而不能擧惡惡而不能去則此等處須用斬釘截鐵之法然後威柄庶不下移大綱有所先立矣夫子爲魯司寇誅亂政大夫少正卯從政七日遽加兩觀之誅者只爲其政柄之敢撓也朱子云掩耳偸鈴厥罪爲大偸鈴固是罪也而掩耳之罪尤大者蓋爲知而故犯之必無肆赦也詩云勉勉我王紀綱四方一世之維持惟綱紀是賴則今日朝廷可謂有綱紀乎無綱紀乎大抵義理是處明如日月雖小於日月之星絡躔度亦皆有經緯之可別則扶植義理予豈或緩但惜前吏判之不知今日規模之爲如何也秉模曰前吏判事誠甚慨然聖敎允當而至於李基讓疏批中下款辭敎實是人臣之所不敢聞者矣上曰改其句語亦何所難上曰予於昨日見兵曹草記有大駭者存其人則至鄙賤也其事則至微細也而事有閔係雖小亦大偶緣政院擧行之不善使兵曹棍治都隷矣及見兵曹草記則乃朱得惺爲名漢也此漢卽丁酉年海根獄事時亦以都隷出付捕廳者也在渠則無或其冤罹而到今二十餘年之後容易復屬於院隷之籍者豈不大可驚駭乎秉模曰人之鄙賤姑無論其所關係乃明義錄第一義也誠不勝萬萬驚愕而院隷黜陟專在注書當該注書臣固當請罪而亦似有臺論矣上曰何必如是方長不折古亦有語矣二十年前下隷之事注書豈能詳其事實無論如此如彼初旣啓下罪人而二十年不復者遽使立役於院屬烏得無罪乎此以應製上之下賜第者而乃父曾爲宮官時知其爲醇謹人予以爲食報之理在此矣秉模曰臣亦稔聞其人而精於經義優於文學云矣上曰近見其抄啓諸作文學則足用矣秉模曰當該注書邊遠定配恐不可已也上命書榻敎曰當該實注書遠地定配履永退出假注書呂東植進伏上曰下番翰林稱爲闕驕者古語也一過政廳苟有一言銓官不敢不從此豈翰林之能然亦一時規模之使然矣翰林之言不敢違越者自是一時之規模也翰林之言聽若不聞者亦是一時之規模也翰林之名前後雖同而其實之隨時以變者何異於銓郞之古爲極選而今爲例擬亦至有假郞廳乎此莫非一代之規模自有所不同也今人識得今日之規模者蓋亦鮮矣秉模曰聖明在上綱紀有主而只緣群下之見識不明不得其闡明之道故世道有靡定之歎矣方今老成無人矜式無地比如身體之不仁閼而不通如臣者才智俱下旣不足以贊襄聖德而亦無知鑑又不得以人事君我國家科目用人故朝廷之上見無超拔之才而才固不借於異代則苟求其人山林嚴穴之中安知無隱晦之士出而佐從欲之治者哉臣每以是憂歎而誠不知攸爲矣上曰臺諫進前鼎鎭進伏上曰啓辭只擧末端可也鼎鎭曰請金甲島爲奴罪人克觀更令王府嚴鞫得情夬正王法上曰不允出擧條鼎鎭曰請逆賊尙魯亟施孥戮之典上曰不允出擧條鼎鎭曰請亟寢秋曹罪人柳師文放釋之命仍令王府設鞫嚴問夬正典刑上曰亟停勿煩出擧條上曰柳肅之以京兆郞事今方在囚矣帳籍旣有所重故當初處分不得不然而謬例旣久郞廳何以覺知況柳肅之則只參於京兆設廳之會座而仍赴外邑者乎合有參恕之道矣秉模曰誠然矣命退諸臣以次退出